text: খাসোগিকে হত্যা করা হয়েছে: প্রাথমিক তদন্তের পর তুরস্ক - প্রবাহ২৪.কম
  খাসোগিকে হত্যা করা হয়েছে: প্রাথমিক তদন্তের পর তুরস্ক
  , | Published: 10:17 AM, October 16, 2018
  সৌদি সাংবাদিক জামাল খাসোগিকে ইস্তাম্বুলের সৌদি কনস্যুলেটে হত্যা করা হয়েছে বলে দাবি করেছে তুরস্কের অ্যাটর্নি জেনারেল কার্যালয়। নাম প্রকাশ না করার শর্তে এক কর্মকর্তা আল জাজিরাকে জানিয়েছেন, তারা প্রাথমিক তদন্তে সৌদি আরবের জড়িত থাকার সত্যতা খুঁজে পেয়েছেন।
  ওই কর্মকর্তার দাবি হত্যার পর আলামত নষ্ট করা হয়েছে। মঙ্গলবার সৌদি আরব ও তুরস্কের দুটি তদন্ত দল কনস্যুলেটের ভেতরে প্রবেশ করে খাসোগিকে হত্যার তদন্ত শুরু করেছে।
  এদিকে, অসমর্থিত সূত্রের বরাত দিয়ে সিএনএন জানিয়েছে, জামাল খাসোগিকে হত্যার কথা স্বীকার করতে প্রস্তুতি নিচ্ছে সৌদি সরকার।
  অন্যদিকে, সৌদি বাদশাহ সালমান বিন আব্দুল আজিজের সঙ্গে টেলিফোনে কথা বলেছেন মার্কিন প্রেসিডেন্ট ডোনাল্ড ট্রাম্প। পরে তিনি সাংবাদিকদের জানান, জামাল খাসোগিকে হত্যার বিষয়ে সৌদি বাদশাহ বা তার সরকার কিছুই জানে না। ট্রাম্পের মতে, দুর্বৃত্তরা এই হত্যাকাণ্ড ঘটিয়ে থাকতে পারে। এ বিষয়ে আলাপ করতে খুব শিগগিরই সৌদি আরবে যাচ্ছেন মার্কিন পররাষ্ট্রমন্ত্রী মাইক পম্পেও।